KIRJALLINEN KYSYMYS E-2796/99 esittäjä(t): Daniel Varela Suanzes-Carpegna (PPE-DE) komissiolle. Säilyketeollisuus ja sen merkitys Euroopan unionin elintarvikeapupolitiikalle.



Virallinen lehti nro 374 E , 28/12/2000 s. 0016 - 0017



KIRJALLINEN KYSYMYS E-2796/99 esittäjä(t): Daniel Varela Suanzes-Carpegna (PPE-DE) komissiolle (18. tammikuuta 2000) Aihe: Säilyketeollisuus ja sen merkitys Euroopan unionin elintarvikeapupolitiikalle Euroopan parlamentti keskusteli edeltävällä vaalikaudella kesäkuun 1998 täysistunnossa kalataloustuotteiden säilyketeollisuutta ja vesiviljelyä Euroopan unionissa koskevasta mietinnöstä (A4-0137/98)(1), jonka se myös hyväksyi. Mietinnön johtopäätöksissä Euroopan parlamentti pyytää Euroopan komissiota tukemaan yhteisön säilykkeiden sisällyttämistä apua tarvitsevien maiden humanitaariseen elintarvikeapupolitiikkaan, koska säilykkeet takaavat elintarvikkeiden ravinto-ominaisuuksien säilymisen ja niiden varastointi ja kuljetus on helppoa. 1. Voiko Euroopan komissio antaa tietoja toimista, joihin on ryhdytty edellä mainitun mietinnön hyväksymisen jälkeen parlamentin pyyntöjen mukaisesti? 2. Voiko Euroopan komissio kertoa EU:n humanitaariselle politiikalle yleensä ja erityisesti elintarvikeavulle viimeisimmän 5 vuoden aikana suunnattujen määrärahojen kokonaismäärän ja ilmoittaa eurooppalaisten säilykkeiden prosentuaalisen osuuden ja kokonaismäärän elintarvikeavusta sekä tuotteet ja kyseisten säilykkeiden alkuperän jäsenvaltioittain? 3. Voiko Euroopan komissio kertoa, minkä tyyppisiä tuotteita sisältyy EU:n elintarvikeapupolitiikkaan ja mikä on kunkin tuotteen prosentuaalinen osuus sekä miten tuotteet on jaettu unionin ulkopuolisissa maissa? (1) EYVL C 210, 7.6.1998, s. 295. Poul Nielsonin komission puolesta antama vastaus (13. huhtikuuta 2000) Elintarvikeapua myönnetään elintarvikeapupolitiikasta ja elintarvikeavun hallinnosta sekä elintarviketurvaan liittyvistä erityisistä tukitoimista 27 päivänä kesäkuuta 1996 annetun neuvoston asetuksen (EY) N:o 1292/96 ja jäsenvaltioiden kanssa hyväksyttyjen elintarvikeavun(1) menettelysääntöjen mukaisesti tarpeita koskevan erityisarvioinnin perusteella. Avun on myös ehdottomasti oltava edunsaajamaiden määrittämien elintarviketurvastrategioiden mukainen. Paikalliset kulutustottumukset ja kansalliset tuotantojärjestelmät otetaan myös huomioon. Komissio asettaa etusijalle paikalliset hankinnat ja nk. kolmikantahankinnat (hankinnat muista kehitysmaista kuin edunsaajamaista). Näiden hankintojen osuus on keskimäärin 40 prosenttia kaikista toteutetuista hankinnoista. Suurin osa niistä muodostuu viljasta (riisi, maissi ja hirssi) ja palkokasveista. Arvoisalle parlamentin jäsenelle ja Euroopan parlamentin pääsihteeristölle lähetetään suoraan asiakirja, josta ilmenee myönnetyn elintarvikeavun kokonaismäärä vuosina 19931999. Komissio huomioi elintarvikeavun yhteydessä kaikin mahdollisin tavoin elintarviketuotteiden toimittamisen säilykkeinä, erityisesti kalasäilykkeinä. Edunsaajat kuitenkin asettavat etusijalle tuoretuotteet. Arvoisalle parlamentin jäsenelle ja parlamentin pääsihteeristölle lähetetään suoraan asiakirja, josta ilmenee viime vuosina apuna toimitettujen makrilli- ja sardiinisäilykkeiden määrät sekä niiden alkuperämaat. Euroopan yhteisön humanitaarisen avun toimisto (ECHO) huolehtii pääasiassa hätäavun toimittamisesta. Kuluneen viiden vuoden aikana komissio on myöntänyt seuraavansuuruiset määrärahat yhteisön humanitaariselle politiikalle: 1995: 692,1 miljoonaa euroa; 1996: 656,7 miljoonaa euroa; 1997: 441,6 miljoonaa euroa; 1998: 517,7 miljoonaa euroa ja 1999: 812,9 miljoonaa euroa eli yhteensä vuosina 19951999 3121 miljoonaa euroa. Edunsaajamaat luetellaan arvoisalle parlamentin jäsenelle ja parlamentin pääsihteeristölle suoraan lähetettävässä asiakirjassa. ECHO toimii valtiosta riippumattomien järjestöjen (kansalaisjärjestöjen) ja kansainvälisten järjestöjen kautta. Humanitaarisen järjestön on kumppanuudesta tehdyn puitesopimuksen 16 artiklan 4 kohdan mukaisesti hankittava tuotteet ensisijaisesti toimintamaastaan tai kyseisellä alueella sijaitsevasta maasta. Tämä toimintatapa mahdollistaa elintarvikeavun toimittamisen edullisemmin, ja lisäksi hankitut tuotteet vastaavat paremmin edunsaajien ravintotottumuksia. Tämän vuoksi kyseisen artiklan 2 kohdassa määrätään, että humanitaarisen järjestön on toteutettava kaikki tarvittavat toimenpiteet sen varmistamiseksi, että tuotteet vastaavat mahdollisimman hyvin paikallisen väestön tarpeita ja tottumuksia. Toimitetut elintarviketuotteet ovat yleensä viljaa (vehnä ja maissi), öljyä, riisiä ja palkokasveja. Kalasäilykkeiden osuus on erittäin vähäinen ECHOn toimittamassa elintarvikeavussa. (1) EYVL L 166, 5.7.1996.